SK Úradný vestník Európskej únie C 323/10

Záverečná správa (1) vyšetrovateľa vo veci COMP/C-2/38.698 – CISAC

(2008/C 323/07)

Z návrhu rozhodnutia v tejto veci vyplývajú nasledujúce skutočnosti:

Vyhlásenie o námietkach

Komisia po vyšetrovaní, ktoré začala na základe dvoch sťažností, zaslala 31. januára 2006 vyhlásenie o námietkach 24 európskym organizáciám kolektívnej správy (AEPI, AKKA-LAA, AKM, ARTISJUS, BUMA, EAU, GEMA, IMRO, KODA, LATGA, PRS, OSA, SABAM, SACEM, SAZAS, SGAE, SIAE, SOZA, SPA, STEF, STIM, TEOSTO, TONO, a ZAIKS) a Medzinárodnej konfederácii spoločností autorov a skladateľov (International Confederation of Societies of Authors and Composers, ďalej len „CISAC“). Sťažnosti prišli od dvoch komerčných používateľov: od podniku RTL Group proti nemeckej organizácii kolektívnej správy GEMA a od prevádzkovateľa digitálneho zvukového vysielania proti CISAC. Obidve sťažnosti boli v predmetnej veci spojené.

Vyhlásenie o námietkach bolo prijaté 3. februára 2006 a stranám bola poskytnutá dvojmesačná lehota na odpoveď.

Keďže sa stranám musela zaslať opravená verzia CD-ROM s dokumentáciou Komisie, predĺžila sa lehota na odovzdanie odpovede na vyhlásenie o námietkach. Nová lehota bola pre všetky strany stanovená na 11. apríla 2006. Všetci adresáti odpovedali v stanovenej lehote okrem troch, ktorí nepredložili žiadne pripomienky: islandská organizácia kolektívnej správy (STEF), portugalská organizácia kolektívnej správy (SPA) a litovská organizácia kolektívnej správy (LATGAA).

Prístup k spisu

Organizácia PRS žiadala o prístup k odpovediam iných adresátov na vyhlásenie o námietkach. Vtedajší vyšetrovateľ, Serge Durande, informoval PRS o všeobecnom postupe Komisie neposkytovať prístup k odpovediam iných strán na vyhlásenie o námietkach. Odpovede na vyhlásenie o námietkach alebo časť z nich sa sprístupnia len vtedy, keď ich Komisia použije vo výslednom rozhodnutí. Organizácia PRS túto pozíciu nespochybnila.

Prístup bol následne povolený k verziám, ktoré nemajú dôverný charakter, obsahujúcim písomné stanoviská tretích strán.

Sťažovatelia a iné tretie strany

Sťažovateľom bola 6. marca 2006 poskytnutá verzia vyhlásenia o námietkach, ktorá nemá dôverný charakter, ku ktorej potom 7. apríla 2006 predložili písomné stanoviská.

Dvadsaťsedem podnikov požiadalo o status zainteresovanej tretej strany, ktorý im bol v konaní udelený (pozri ďalej bod ústne vypočutie). Na základe verzie vyhlásenia o námietkach, ktorá nemá dôverný charakter, boli tieto podniky informované o druhu a predmete konania a boli vyzvané predložiť písomné stanoviská.

Ústne vypočutie

Ústne vypočutie sa uskutočnilo 14., 15. a 16. júna 2006.

Všetci adresáti s výnimkou EAU a tých, ktorí neodpovedali na vyhlásenie o námietkach, požiadali o ústne vypočutie v zmysle článku 12 nariadenia Komisie (ES) č. 773/2004. SOZA, ARTISJUS a OSA boli zastúpené právnymi zástupcami CISAC-u.

Účasť na ústnom vypočutí bola umožnená týmto tretím stranám: EDIMA, IFPI, RTL Group, Music Choice, Footprint, IMPALA, Universal Music International, Music Users' Council of Europe, ICMP, Nextradiotv, EBU, ZDF, ARD, VPRT, SKAP, EICTA, ECCA, ROAIM, FFACE, Vodafone, ACT' a UTECA. Niektoré tretie strany (BT, Deutsche Telekom, Ericsson, Infospace, BBC) nepodali žiadosť o účasť na ústnom vypočutí.

Opis skutočností a ďalší prístup k spisu

Počas vypočutia sa ukázalo, že po zaslaní vyhlásenia o námietkach vyšetrovanie pokračovalo. Vyšetrovateľ preto odporučil zaslať týmto stranám opis skutočností a povoliť im opäť prístup k spisu, ktorý podľa článku 18 obsahoval listy, odpovede na tieto listy a dodatočné stanoviská tretích strán na vyhlásenie o námietkach. Opis skutočností bol zaslaný 5. júla 2006, a stranám bolo poskytnutá lehota 10 pracovných dní, aby zaslali dodatočné písomné vyjadrenia, potom ako im bol poskytnutý dodatočný prístup k spisu.

Žiadne strany nezaslali ďalšie písomné vyjadrenia alebo stanoviská k opisu skutočností.

Medzi septembrom a novembrom 2006 boli zaslané nové žiadosti o informácie a 18. decembra 2006 bol stranám poskytnutý prístup k týmto žiadostiam a odpovediam.

Prístup k výsledkom testu na trhu podľa článku 27 ods. 4

Záväzky predložené CISAC-om a 18 organizáciami kolektívnej správy v marci 2007 boli preverené ich predložením súťažiteľom na trhu prostredníctvom uverejnenia oznámenia podľa článku 27 ods. 4 nariadenia (ES) č. 1/2003 z 9. júna 2007. Verzia, ktorá nemá dôverný charakter, týkajúca sa pripomienok reagujúcich na test na trhu, bola zaslaná všetkým stranám 30. augusta 2007.

Návrh rozhodnutia

Po odpovediach na vyhlásenie o námietkach a po ústnom vypočutí Komisia rozhodla, že predbežné rozhodnutia týkajúce sa možných porušovaní zo strany CISAC-u by sa nemali zachovať. CISAC preto nie je adresátom tohto návrhu rozhodnutia.

Komisia okrem toho vymazala z tohto návrhu rozhodnutia jednu námietku proti ostatným stranám, ktorá bola pôvodne obsiahnutá vo vyhlásení o námietkach. V tomto návrhu rozhodnutia sa nepočíta s udelením pokút.

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Vzhľadom na uvedené skutočnosti konštatujem, že právo strán na vypočutie bolo v tomto prípade zachované.

V Bruseli 25. júna 2008 Karen WILLIAMS

(1) V súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21).